CELEX: 32021R1352
Language: bg
Date: 2021-05-06 00:00:00
Title: Делегиран регламент (ЕС) 2021/1352 на Комисията от 6 май 2021 година за допълване на Регламент (ЕС) 2016/1011 на Европейския парламент и на Съвета по отношение на регулаторните технически стандарти, с които се определят условия за гарантиране на съответствието на методиката за определяне на бенчмарк с изискванията за качество (текст от значение за ЕИП)

13.8.2021   
               
               
                  BG
               
               
                  Официален вестник на Европейския съюз
               
               
                  L 291/16
               
            
         ДЕЛЕГИРАН РЕГЛАМЕНТ (ЕС) 2021/1352 НА КОМИСИЯТА
         от 6 май 2021 година
         за допълване на Регламент (ЕС) 2016/1011 на Европейския парламент и на Съвета по отношение на регулаторните технически стандарти, с които се определят условия за гарантиране на съответствието на методиката за определяне на бенчмарк с изискванията за качество
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014 (1), и по-специално член 12, параграф 4 от него,
         като има предвид, че:
         
                     (1)
                  
                  
                     Условието за стабилност и надеждност на методиката за определяне на бенчмарка изисква: в нея да се посочва естеството на използваните входящи данни и критериите, които се прилагат, когато количеството или качеството на входящите данни не отговаря на стандартите, необходими за точното и надеждно определяне на бенчмарка; тя да бъде подлагана на оценка, при която се разглежда връзката между използваните ключови допускания и чувствителността на изчисления посредством методиката бенчмарк; тя да представлява базовия пазар или икономическата действителност, която бенчмаркът следва да измерва, и в нея да бъдат включени факторите, в това число параметри и входящи данни, които са от най-съществено значение при измерването на базовия пазар.
                  
               
                     (2)
                  
                  
                     Бенчмаркът се изчислява посредством формула или друг метод на изчисление, основан на базови стойности. Администраторите разполагат с известно право на преценка при съставянето на формулата, при извършването на необходимото изчисление и при определянето на входящите данни. Това право на преценка създава риск от манипулиране. Поради това администраторите следва да гарантират, че съществува подходяща система за контрол в случаите, когато се използва такава преценка. В Регламент (ЕС) 2016/1011 се посочва, че при изработването на методиката за определянето на бенчмарка може да бъде предвидено правото на преценка за всеки администратор. Важно е методиката да съдържа ясни правила, определящи как и кога може да се упражнява правото на преценка, и по-специално дали то се основава на алгоритъм или предварително определена методика. Освен това в методиката следва да бъдат ясно определени обстоятелствата, при които данните за сделките на базовия пазар се считат за недостатъчни.
                  
               
                     (3)
                  
                  
                     Важно е администраторът да е в състояние да изработи такава методика за определяне на бенчмарка, която е устойчива на различни пазарни условия и която позволява изчисляването на бенчмарка при възможно най-широк набор от пазарни обстоятелства. Поради това използваната методика за определяне на бенчмарка следва да се основава на адекватни и подходящи стойности на бенчмарка за минали периоди. По същата причина, и по-специално за да може се валидира изчисляването на бенчмарка и за последваща оценка на резултатите от прилагането на методиката на бенчмарка, тя следва да бъде подложена на бек-тестове спрямо наличните данни за сделките. Тези бек-тестове следва да се извършват след изготвянето на бенчмарка, като при тях се използват допълнителни налични данни или други източници на данни за сделките, които не са били използвани при изчисляването на бенчмарка, или се възпроизвеждат стойностите на бенчмарка за минали периоди. За да се гарантира, че методиката на бенчмарка може да бъде валидирана, е важно бек-тестовете да се извършват както при всеки годишен преглед на методиката на бенчмарка, така и — в зависимост от вида на бенчмарка — след всяка съществена промяна на тази методика, на текуща основа или при първото изготвяне на бенчмарка. Резултатите от бек-тестовете следва да бъдат отразени в методиката.
                  
               
                     (4)
                  
                  
                     Условието за устойчивост на методика за определяне на бенчмарк изисква тя да може да се използва за изчисляването на бенчмарка при възможно най-широк набор от обстоятелства, включително при неблагоприятни пазарни условия. Поради това е важно администраторите да оценяват въздействието на различните пазарни условия върху методиката, като използват данни за минали периоди от настъпили неблагоприятни пазарни условия, а за критичните бенчмаркове да използват хипотетични данни за ненастъпили неблагоприятни пазарни условия.
                  
               
                     (5)
                  
                  
                     Условието методиката за определяне на бенчмарк да бъде проследима във времето и да може да бъде проверена изисква да може да се извършва непрекъсната проверка и контрол на всяко изчисление на бенчмарка. Проследимостта във времето следва да включва документирането на различните етапи от методиката и въз основа на нея методиката следва да може да бъде проверена, т.е да бъдат възпроизведени стойностите на бенчмарка за минали периоди.
                  
               
                     (6)
                  
                  
                     В съответствие с принципа на пропорционалност администраторите на бенчмаркове с малка значимост и на бенчмаркове от регулирани данни не следва да бъдат подлагани на прекомерна административна тежест. Поради това е целесъобразно тези администратори да могат да решат да не прилагат за такива бенчмаркове определени изисквания, свързани с качеството. Освен това някои администратори на бенчмаркове следва да могат да решат да не прилагат определени изисквания по отношение на устойчивостта на методиката на бенчмарка, когато това е оправдано предвид естеството, мащаба и сложността на техните дейности, вероятността от възникване на конфликт на интереси между изготвянето на бенчмарка и всички други дейности на администратора, както и предвид правото на преценка при изготвяне на бенчмарка.
                  
               
                     (7)
                  
                  
                     Настоящият регламент е съставен въз основа на проектите на регулаторни технически стандарти, предадени на Комисията от Европейския орган за ценни книжа и пазари (ЕОЦКП).
                  
               
                     (8)
                  
                  
                     ЕОЦКП проведе открити обществени консултации по проектите на регулаторни технически стандарти, въз основа на които е изготвен настоящият регламент, анализира свързаните с тях потенциални разходи и ползи от тях и поиска становище от Групата на участниците от сектора на ценните книжа и пазарите, създадена по член 37 от Регламент (ЕС) № 1095/2010 на Европейския парламент и на Съвета (2),
                  
               
                     (9)
                  
                  
                     Настоящият регламент следва да се прилага от 1 януари 2022 г., за да се постигне съгласуваност с датата на прилагане на член 5 от Регламент (ЕС) 2019/2175 на Европейския парламент и на Съвета (3), по силата на който в Регламент (ЕС) 2016/1011 беше въведен член 12, параграф 4 от посочения регламент,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Условията за гарантиране на стабилността и надеждността на методиката
            
               1.   Методиката за определяне на бенчмарк, посочена в член 12, параграф 1, буква а) от Регламент (ЕС) 2016/1011:
               
                           а)
                        
                        
                           е в състояние да представлява базовия пазар или икономическата действителност, която бенчмаркът следва да измерва, и включва фактори, в това число параметри и входящи данни, които са от най-съществено значение при измерването на базовия пазар;
                        
                     
                           б)
                        
                        
                           подлежи на оценка, при която се разглежда връзката между използваните ключови допускания и чувствителността на изчисления чрез нея бенчмарк;
                        
                     
                           в)
                        
                        
                           определя подробно естеството на използваните в нея входящи данни;
                        
                     
                           г)
                        
                        
                           определя всички приложими критерии, в случаите когато количеството или качеството на входящите данни не отговаря на стандартите, необходими за точното и надеждно определяне на бенчмарка.
                        
                     
            
               2.   Администраторите на бенчмаркове с малка значимост могат да изберат да не прилагат параграф 1, буква б) за тези бенчмаркове.
            
            
               3.   Администраторите на бенчмаркове от регулирани данни могат да изберат да не прилагат параграф 1, букви б) и в) за тези бенчмаркове.
            
         
         
            Член 2
            Условия за гарантиране на наличието в методиката за определяне на бенчмарка на ясни правила, определящи как и кога при изготвянето на бенчмарка може да бъде упражнено правото на преценка
            В методиката за определяне на бенчмарк, посочена в член 12, параграф 1, буква б) от Регламент (ЕС) 2016/1011, се посочва всяко едно от следните:
            
                        а)
                     
                     
                        на какъв етап от изчисляването на бенчмарка се упражнява правото на преценка;
                     
                  
                        б)
                     
                     
                        приложимите критерии при упражняване на правото на преценка;
                     
                  
                        в)
                     
                     
                        входящите данни, които трябва да се вземат предвид;
                     
                  
                        г)
                     
                     
                        ако е приложимо, неизчерпателен списък на условията, при които:
                        
                                    i)
                                 
                                 
                                    данните за сделки на базовия пазар се считат за недостатъчни и е необходимо използването на данни за сделки на свързани пазари;
                                 
                              
                                    ii)
                                 
                                 
                                    прилагането на методиката не дава резултат и трябва да се упражни право на преценка при изготвянето на бенчмарка;
                                 
                              
                  
                        д)
                     
                     
                        вида на свързаните пазари, които се считат за подходящи за целите на буква г), подточка i).
                     
                  
         
            Член 3
            Условия, гарантиращи, че методиката за определяне на бенчмарк е строга, постоянна и може да бъде валидирана, включително по целесъобразност посредством бек-тестове спрямо наличните данни за сделките
            
               1.   Методиката за определяне на бенчмарк, посочена в член 12, параграф 1, буква в) от Регламент (ЕС) 2016/1011, съдържа всички изброени по-долу елементи:
               
                           а)
                        
                        
                           оценка на адекватността и целесъобразността на стойностите за минали периоди на изготвения чрез тази методика бенчмарк;
                        
                     
                           б)
                        
                        
                           надеждни входящи данни, включително подходящ размер на извадките от данни, ако има такива;
                        
                     
            
               2.   Администраторите на бенчмаркове гарантират, че всички бек-тестове, на които подлежи методиката на бенчмарка, се извършват след изготвянето на бенчмарка и се отнасят до подходящ времеви хоризонт.
               Бек-тестовете се извършват най-малко при всеки годишен преглед на методиката на бенчмарка и след всяка съществена промяна на тази методика. За бенчмарковете от регулирани данни бек-тестовете се извършват при първото изготвяне на бенчмарка. За критичните бенчмаркове бек-тестовете се извършват ежемесечно.
               Методиката за определяне на бенчмарк включва оценка на резултатите от бек-тестовете, в това число на процеси, с които се гарантира, че констатираните при бек-тестовете системни слабости са установени и надлежно отстранени.
            
         
         
            Член 4
            Условия, гарантиращи устойчивостта на методиката, която позволява бенчмаркът да бъде изчислен при възможно най-широк набор от обстоятелства, без да се застрашава неговата достоверност
            
               1.   Администраторите оценяват въздействието на различните пазарни условия върху методиката, като използват данни от неблагоприятни пазарни условия за минали периоди. Когато няма подходящи данни за минали периоди, администраторите на критични бенчмаркове използват хипотетични данни, представляващи неблагоприятни пазарни условия.
            
            
               2.   Администраторите използват параметри и допускания в методиката, за да обхванат различни исторически или — в случай на администратори на критични бенчмаркове — хипотетични условия, включително най-променливите периоди, през които са преминали пазарите, и като вземат предвид различни хипотези за корелация между базовите активи.
            
            
               3.   Администраторите на бенчмаркове с малка значимост и бенчмарковете от регулирани данни могат да изберат да не прилагат параграф 2 за тези бенчмаркове.
            
            
               4.   Администраторите могат да изберат да не прилагат никое от изискванията, посочени в параграфи 1 и 2, като вземат предвид следното:
               
                           а)
                        
                        
                           естеството, мащаба и сложността на изготвянето на бенчмарка;
                        
                     
                           б)
                        
                        
                           вероятността от възникване на конфликт на интереси при изготвянето на бенчмарка;
                        
                     
                           в)
                        
                        
                           правото на преценка при изготвянето на бенчмарка.
                        
                     
         
         
            Член 5
            Условия, гарантиращи, че методиката е проследима във времето и може да бъде проверена
            Администраторите на бенчмаркове водят документирана одитна следа върху изчисляването на бенчмарка, включително за всяка оценка на устойчивостта на методиката и резултатите от бек-тестовете.
         
         
            Член 6
            Влизане в сила и прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 1 януари 2022 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 6 май 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 171, 29.6.2016 г., стр. 1.
         
            (2)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стр. 84).
         
            (3)  Регламент (ЕС) 2019/2175 на Европейския парламент и на Съвета от 18 декември 2019 г. за изменение на Регламент (ЕС) № 1093/2010 за създаване на Европейски надзорен орган (Европейски банков орган), Регламент (ЕС) № 1094/2010 за създаване на Европейски надзорен орган (Европейски орган за застраховане и професионално пенсионно осигуряване), Регламент (ЕС) № 1095/2010 за създаване на Европейски надзорен орган (Европейски орган за ценни книжа и пазари), Регламент (ЕС) № 600/2014 относно пазарите на финансови инструменти, Регламент (ЕС) 2016/1011 относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове и Регламент (ЕС) 2015/847 относно информацията, придружаваща преводите на средства (ОВ L 334, 27.12.2019 г., стр. 1).